हिसार. कृषि को लाभकारी व्यवसाय बनाने के लिए किसानों को पारंपरिक कृषि पद्धति को त्यागकर नवीन तकनीक अपनानी होगी। प्रदेश के किसानों को गुजरात-महाराष्ट्र जैसे कृषि मॉडल अपनाने होंगे और कोऑपरेटिव खेती पर ध्यान देना होगा। यह बात भारतीय जनता पार्टी के प्रदेशाध्यक्ष एवं टोहाना के विधायक सुभाष बराला ने बतौर मुख्यातिथि कही।
वह बुधवार को हकृवि में भूतपूर्व प्रधानमंत्री चौधरी चरण सिंह की जयंती पर आयोजित किसान दिवस के अवसर पर बोल रहे थे। उन्होंने कहा कि घट रही कृषि जोत, गिरते भूजल-स्तर तथा क्षीण हो रही भू-उर्वरा शक्ति जैसी समस्याओं के चलते कृषि किसानों के लिए लाभकारी साबित नहीं हो रही है।
उन्होंने चौधरी चरण सिंह को श्रद्धांजलि देते हुए कहा कि उनकी आर्थिक नीतियां आज भी प्रासंगिक हैं। वह न केवल राजनेता या किसान ही नहीं अपितु अर्थशास्त्री भी थे। यदि हम उनकी विचारधारा के अनुरूप कृषि की योजनाएं व नीतियां लागू करें तो कृषि तथा किसानों को बहुत लाभ हो सकता है। नई तकनीक के लिए उन्होंने पूर्व प्रधानमंत्री अटल बिहारी बाजपेयी की नीतियों को मील का पत्थर बताया। कार्यक्रम की अध्यक्षता करते हुए हकृवि के कुलपति डॉ. केएस खोखर ने कहा कि खेती की लागत अधिक होने के चलते छोटे व सीमांत किसानों को कृषि से लाभ नहीं हो पा रहा है। देश में ऐसे किसानों की संख्या करीब 82 प्रतिशत है। किसानों के इस वर्ग को कृषि प्रौद्योगिकी का लाभ पहुंचाने की आवश्यकता है। उन्होंने कहा हरियाणा कृषि विश्वविद्यालय में कृषि के ऐसे मॉडल तैयार करने पर कार्य शुरू किया गया है, जिससे 1 से 2 एकड़ भूमि वाले किसानों को पर्याप्त लाभ प्राप्त हो सके।
उन्होंने किसान दिवस के संबंध में बोलते हुए कहा कि भारत सरकार ने किसान के साथ विज्ञान को जोड़ने का निर्णय लिया है। इसलिए हकृवि में जय किसान-जय विज्ञान सप्ताह मनाया जाएगा। इससे पूर्व विस्तार शिक्षा निदेशक डॉ. आरएस अंतिल ने कृषि प्रौद्योगिकी के प्रचार-प्रसार के लिए आयोजित किए जा रहे कार्यक्रमों की विस्तार से जानकारी दी। अनुसंधान निदेशक डॉ. एस.एस. सिवाच ने विश्वविद्यालय की अनुसंधान उपलब्धियों पर प्रकाश डाला। कार्यक्रम को डॉ. नेपाल सिंह वर्मा तथा होम साइंस कॅालेज की डीन डॉ. प्रवीण पूनिया ने भी संबोधित किया। इस अवसर पर प्रदेश के विभिन्न क्षेत्रों से आए प्रगतिशील किसानों को सुभाष बराला ने सम्मानित किया। इनमें महेन्द्र सिंह,नरेन्द्र सिंह, मनोज, श्रीमती मोहम्मदी, सुमन कुमारी, सुमित्रा, धर्मपाल शामिल रहे।
hin_Deva hin_Deva hin_Deva hin_Deva